《劝徒铭》
宋代·释惟照

身心无拘，动寂无知。如大死人，无倚无依。无拘者宽，无知者安。

无内无外，无定无观。无适无莫，无造无作。无去无来，无好无恶。

一道清虚，万法如如。愚极成智，智极成愚。超诸数量，孰云比况。

净尽不留，无法可尚。识不可识，智不可知。谁家之子，兀然巍巍。

巍巍不存，根尘颖脱。如憨如痴，落落魄魄。不惜口业，为了说破。

笑杀阇梨，山僧罪过。

作者简介：释惟照（一○八四～一一二八），简州阳安（今四川简阳）人。俗姓李。住洪州宝峰。为青原下十二世，芙蓉楷禅师法嗣。幼师成都鹿苑清泰，年十九，剃染登具。后谒芙蓉于大洪。累年出领招提，还甘露、三祖。徽宗宣和四年（一一二二），诏补江州圆通，弃去，复居泐潭。高宗建炎二年卒，年四十五。《嘉泰普灯录》卷五、《五灯会元》卷一四有传。今录诗十九首。